Regionsudvalgets resolution om "Situationen i Kosovo"

(1999/C 293/17)

REGIONSUDVALGET -

1. betoner, at Den Europæiske Union skal spille en aktiv rolle både nu i forbindelse med kampen mod krænkelserne af menneskerettighederne og fordrivelsen af befolkningen fra Europas hjerte og senere i forbindelse med genopbygning af regionen;

2. understreger, at de lokale og regionale myndigheder er villige til at danne regionale og kommunale partnerskaber med de lokale og regionale myndigheder i Kosovo for at yde humanitær hjælp og for at understøtte genopbygningen af kommunale forvaltninger og offentlige sundhedsinstitutioner ved flygtningenes hjemvenden;

3. er overbevist om, at den europæiske integrationsproces' berettigelse først og fremmest afhænger af EU's evne til at påtage sig sin del af ansvaret for at forhindre aggressioner og bevare freden i Europa;

4. opfordrer til, at man fastholder og værner om regionernes og folkeslagenes kulturelle særpræg og identitet og bevarer befolkningernes bånd til deres oprindelse og land;

5. er overbevist om, at fred og stabilitet på Balkan er i Den Europæiske Unions interesse;

6. er fortaler for, at ethvert initiativ skal sigte mod et multietnisk og demokratisk Kosovo, hvor alle mennesker kan leve i fred og sikkerhed, og slår til lyd for en passende inddragelse af Rusland i fredsinitiativerne;

7. udtrykker solidaritet med de flere hundrede tusinde flygtninge, der med vold er blevet fordrevet fra deres hjemegn, tilskynder de lokale og regionale myndigheder i alle medlemslandene til midlertidigt at modtage en del af flygtningestrømmen fra Kosovo og opfordrer medlemsstaterne til som en midlertidig særforanstaltning at optage et større antal flygtninge fra regionen efter en fordeling på grundlag af deres befolkningstal og økonomiske formåen;

8. henstiller, at de serbiske tropper standser enhver aktion mod civilbefolkningen - en uomgængelig betingelse for en acceptabel ordning for Kosovo;

9. håber inderligt på en politisk løsning, der snarest muligt kan bringe de militære aktioner til ophør og garantere flygtningenes hjemvenden, og er overbevist om, at en sådan politisk løsning vil indebære, at der indsættes en international styrke i en overgangsperiode, og at De Forenede Nationer tildeles en vigtig rolle;

10. er fuldt overtydet om, at humanitær hjælp og international solidaritet bør følges op af teknisk bistand på alle politiske, økonomiske og sociale områder for at bidrage til udviklingen af en demokratisk stat baseret på respekt for kulturelle forskelle - den økonomiske støtte bør være stor nok til at dække både udgifterne til de lokale og regionale myndigheders eksperter og omkostningerne i forbindelse med gennemførelsen af enkeltprojekter - og opfordrer til, at der gives betydelig økonomisk støtte til lokale og regionale myndigheder, som er villige til at gennemføre et teknisk program til genopbygning af regionen og sikring af befolkningens borgerlige rettigheder, så snart konflikten er slut;

11. er overbevist om, at det er en vigtig forudsætning for fred og varig økonomisk velstand på Balkan, at EU tager sin del af ansvaret for Balkan-regionen, samtidig med at man under behørig hensyntagen til Balkanlandenes territoriale integritet sikrer en høj grad af selvstyre; og ønsker en proces sat i gang, der kan styrke ansvarligheden blandt kommuner og regioner på Balkan, og ser gerne en progressiv indførelse af administrativt selvstyre for kommuner og regioner i området;

12. støtter Europa-Parlamentets og Rådets resolutioner, hvori det klart tilkendegives, at NATO-aktioner ikke er rettet mod den serbiske eller jugoslaviske befolkning, men mod Milosevic-regimet, der uophørligt krænker grundlæggende menneskerettigheder og har indledt en etnisk udrensning;

13. mener, at denne konflikt viser, at der er presserende behov for, at man på næste regeringskonference enes om en reel, sammenhængende, fælles udenrigs- og sikkerhedspolitik såvel som en fælles EU-indvandrings- og asylpolitik; denne politik bør bl.a. sigte mod, at der udarbejdes et europæisk charter for borger- og mindretalsrettigheder;

14. ser gerne en snarlig gennemførelse af Amsterdam-traktatens foranstaltninger. Regionsudvalget ønsker, at der hurtigst muligt udnævnes en generalsekretær for den fælles udenrigs- og sikkerhedspolitik, oprettes en enhed for politisk planlægning og hurtig varsling med deltagelse af Kommissionen, og at der formuleres fælles strategier på det udenrigspolitiske område;

15. opfordrer Rådet, Europa-Parlamentet og Europa-Kommissionen til i samarbejde med de lokale og regionale myndigheder at tage fat på udformningen af en stabilitetspagt og en genopbygningsplan for Balkan.

Bruxelles, den 2. juni 1999.

Manfred DAMMEYER

Formand for

Regionsudvalget